Virallinen lehti nro C 158 , 25/05/1998 s. 0055



KIRJALLINEN KYSYMYS E-3199/97 komissiolle esittäjä(t): Roberta Angelilli (NI) (16. lokakuuta 1997) Aihe: Italialaisen erikoislääkärin tutkintonimikkeen ¨Chirurgo d'urgenza¨ (kiireellisten toimenpiteiden kirurgia) tunnustaminen Direktiivin 93/16/ETY ((EYVL L 165, 7.7.1993, s. 1.)) säännösten tarkoituksena on varmistaa lääkäreiden vapaa liikkuvuus sekä heidän tutkintotodistustensa vastavuoroinen tunnustaminen jäsenvaltioissa. Direktiivissä täsmennetään erityisesti ne tutkintonimikkeet ja tutkintotodistukset, jotka jäsenvaltioiden on tunnustettava alueellaan, ja 9 artiklassa ovat säännökset sellaisten erikoislääketieteen tutkintotodistusten tunnustamisesta, jotka eivät ole käytössä vähintään kahdessa jäsenvaltiossa. Italiassa on käytössä erikoislääkärin tutkintonimike ¨chirurgo d'urgenza¨ (kiireellisten toimenpiteiden kirurgia), ja tutkinnon sisältö on direktiivin voimaantulon jälkeen mukautettu direktiivin vaatimusten mukaiseksi. Tästä huolimatta näyttää siltä, että vielä nykyisinkään Italian oikeusjärjestelmään ei sisälly säännöksiä, joiden avulla ¨chirurgo d'urgenza¨ - tutkintonimikkeeseen oikeutetuille taattaisiin heidän tutkintotodistustensa tunnustaminen muissa jäsenvaltioissa. Tämän johdosta esitän komissiolle seuraavat kysymykset: 1. Voiko komissio vahvistaa, että Italian valtio on huolehtinut riittämättömästi direktiivin 93/16/ETY saattamisesta osaksi kansallista lainsäädäntöä, ainakin ¨chirurgo d'urgenza¨-tutkintonimikkeen tapauksessa? 2. Jos näin on, mihin toimenpiteisiin komissio aikoo ryhtyä? 3. Voiko nykyinen tilanne jollakin tavoin muuttua direktiiviin 93/16/ETY hiljattain tehdyn ja 28. heinäkuuta 1997 hyväksytyn muutoksen johdosta? 4. Eikö komissio edellä esitettyjen syiden perusteella katso, että Italian toiminta on myös perustamissopimuksen 59 artiklan vastaista? Komission jäsenen Mario Montin komission puolesta antama vastaus (25. marraskuuta 1997) 1. - 2. Ei. Koska direktiivissä 93/16/ETY ei käsitellä kiireellisten toimenpiteiden kirurgiaa, ongelmana ei ole direktiivin saattaminen osaksi kansallista lainsäädäntöä. Kiireellisten toimenpiteiden kirurgiaan erikoistuneen lääkärin muuttaessa maasta hänen oikeuksiaan on tarkasteltava 8 artiklan perusteella. Tällaisessa tapauksessa vastaanottavan jäsenvaltion on verrattava henkilön kotimaassa tai lähtömaassa hankkimaa koulutusta omiin saman erikoisalan koulutusedellytyksiinsä. Tarvittaessa voidaan määrätä korvaavia toimenpiteitä. 3. Äskettäin annetussa muutosdirektiivissä otettiin käyttöön komitologiamenettely 5 ja 7 artiklassa tarkoitettujen lääketieteen erikoisalaa koskevien luetteloiden sekä 26 ja 27 artiklassa vahvistettujen koulutuksen vähimmäiskestojen muuttamiseksi. Komitologiamenettely on yksinkertaistettu lainsäädäntömenettely, joka korvaa tavallisen lainsäädäntömenettelyn ja tarjoaa mahdollisuuden edellä mainittujen luettelojen ja pituuksien säännölliseen ja nopeaan mukauttamiseen. On hyvin todennäköistä, että nykyistä tilannetta korjataan tällä menettelyllä. 4. Edellä 1, 2 ja 3 kohdassa esitetyistä syistä komissio katsoo tällä hetkellä käytössään olevien tietojen perusteella, että Italian tilanne ei vaikuta perustamissopimuksen 59 artiklan vastaiselta.